蔡州三首  其二
作者：孔武仲
朝代：宋

paragraphs: 狂霖出羣山，夜半擊堤口。
水橫溢陵阿，餘波猶怒吼。
東村五百户，一塌如摧朽。
硉兀聲如雷，牛馬不及走。
壯者上枝柯，幼子浮罌缶。
驚逐吞天瀾，兒猶闖其母。
旁人避形迹，睨視誰敢救。
凍餒何足言，餘生豈能久。
人云淮西水，如此昔未有。
我生真厄窮，出與此災偶。
晨興得枯槎，泛若上牛斗。
獨濟恐難安，人危敢援手。